次韻袁伯長寄贈之作
作者：舒岳祥
朝代：宋

paragraphs: 維時十月閏，收穫已登場。
朋舊喜我至，殷勤置壺觴。
問我何方來，憂墨見清揚。
答言辱君問，欲報不成章。
憶昔盜起初，堅冰由履霜。
妖民縱愚妄，敢凌太陽光。
賤子久客鄞，移家入新昌。
完璞保貞吉，訓猷謀善臧。
嶔嶇遠荆棘，瘏痡辟鋒鋩。
五男不挾冊，四婦廢條桑。
長孫病風攣，二孫鶴未昂。
三孫始周晬，瘍垢浴蘭湯。
曾孫客中産，敢擬門戶當。
復有四女孫，包裹針線裝。
步涉青店谿，伏莽突長槍。
性命幸完免，翁媼扶筍將。
回首煙焰漲，搜山發窖藏。
家林付瓦礫，書籍罹咎殃。
賫糧中道絕，萬事慨以慷。
墳塋失灑掃，祖禰廢蒸嘗。
瀼西非吾里，浣花無草堂。
猛獸難與羣，我亦思還鄉。
又聞來屠剡，玉石恐俱傷。
冒暑去雪村，故里隔一岡。
棠溪吾故茇，父老不相忘。
昔行梅未落，今憇梅再芳。
皇皇一年餘，兒孫幸成行。
破屋涉寒暑，舊隠渺相望。
越公之賢孫，訪我欲具航。
老我日已短，公孫意何長。
悲歌寄贈什，歌罷復徊徨。